b'\n_START_ARTICLE_\n\xc5\xbdlahtni ded\n_START_SECTION_\nOpis\n_START_PARAGRAPH_\n\xc5\xbdlahtni ded je vrsta dedov, ki je v celoti bolj ali manj rumeno obarvana (v\xc4\x8dasih celo olivna), tudi luknjice v himeniju so rumene, ima pa zna\xc4\x8dilen, hrapavo luskat bet, kot druge vrste turkov in dedov ter tu in tam po\xc4\x8drni. Klobuk gobe je najprej polkro\xc5\xbeen, kasneje pa se izbo\xc4\x8di in postane blazinast. Pogosto postane njegova \xc5\xbeametna ko\xc5\xbeica razpokana, premer klobuka odrasle gobe pa je med 5 in 15 cm._NEWLINE_Trosovnica je sprva rumena, pri zelo starih primerkih pa postane olivno zelena, sestavljena pa je iz dolgih in tankih cevk, katerih drobne rumene luknjice postanejo s\xc4\x8dasoma bolj oglate in dobijo olivno barvo. V njih so od 11-18 x 6-8 mikronov veliki vretenasti trosi rumeno rjavkaste barve._NEWLINE_Bet odraslih gob dose\xc5\xbee velikost 5-10 cm in ima premer od 1,5 do 3 cm. Bet je trebu\xc5\xa1ast, valjast in pogosto ukrivljen ter poln in trd Bet starih gob je olesenel, obi\xc4\x8dajno ima za\xc5\xa1iljeno dni\xc5\xa1\xc4\x8de. Povr\xc5\xa1ina beta je rumena, podol\xc5\xbeno hrapavo luskata, luskice pa pri starej\xc5\xa1ih primerkih po\xc4\x8drnijo._NEWLINE_Meso \xc5\xbelahtnega deda je rumenkasto, na prerezanih mestih na zraku najprej rahlo porde\xc4\x8di, kasneje pa po\xc4\x8drni. Sestava mesa je trdna, v betu pa \xc5\xbeilava. Meso je prijetnega vonja in okusa.\n_START_SECTION_\nRaz\xc5\xa1irjenost in uporabnost\n_START_PARAGRAPH_\n\xc5\xbdlahtnega deda bomo na\xc5\xa1li pod listavci, najraje pod bukvami, posami\xc4\x8dno ali v malih skupinah. Je razmeroma redka goba, ki raste v toplih poletjih. Precej mu je podoben Primorski ded (Lecinum corsicum), nekoliko podoben pa mu je tudi Preprosti goban (Boletus impolitus), z gladkim betom, meso pa lahko na zraku tudi postane rahlo ro\xc5\xbenato, vendar ne po\xc4\x8drni. Zamenjava s strupenimi gobami ni mogo\xc4\x8da._NEWLINE_\xc5\xbdlahtni ded je dobra goba, vendar ga je zaradi redkosti \xc5\xa1koda pobirati.'